تنصيب كثر من 70 سفير أو قنصل جديد إشارة سياسية قوية، يعني أنا ما راضيش لا بالوضع لا بالنتائج، صلاح الدين مزوار، اللي يمكن لينا نعتابروه فى العمق غير “مدير قـسم”، ماشي “أوزير الخارجية”، ما عندو حتى شي دخل فى نتقاء السفراء الجـّـداد، القصر هو اللي كايعيّـن أو كايـسـرّح اللي بغى أو قام بشي زبايل بحال سعد الدين العثماني اللي طار على هاد الكورسي اللي كان بالفعل كبر منــّـو أو ما إليقش ليه، لأن السياسة الخارجية، السفارات، القنصليات، بالأخص ديال الدول العظمى، ما كاين غير الكاس كايضور، أو ها اللي صابغة شعرها بالخضر، ظفارها، حالــّـة سدرها أو لابسة حوايج شفافة، أو إيلا قال ليهم شي واحد فى أوسط الغدا سمحوا ليـّـا غادي نصلــّي الضهور، غادي إشكــّـوا فيه، يبقى غريب عليهم أو ما إزوّدوهش بحتى شي خبـيــّـرات، لأن وظيفة جميع السفارات فى العالم هي يتصـنـــّـتوا على دقــّـات القلب ديال هاد المجتمع أوْ لاخور أو بالأخص إجمعوا خبيـّـرات على هاد البلاد أو شنو كايروج تمـّـا من أحداث اللي يمكن ليها تضرّ بمصالح البلاد أو العباد، فى المرتبة التــّـالية عاد كاتجي تلميع صورة البلاد ولا ّ ستعاد بريقها. الإشارة السياسية الثانية هي إشراك أكبر عدد ممكن من رجال السياسة المغربية أو مكافئة البعض منهم، يعني معادلة سياسية محضة، “عــْـطيني، نــعـْـطــيـك”، دوّز ليــّـا الميزانية ديالي فى البرلمان كيف بغيت، نـتـهــلا ّ فى الناس ديالك، أو فى هاد الإطار المصلحي المتبادل، “وين ـ وين”، كايقبلوا إلعبوا الأحزاب السياسية المغربية دور “شيخات القصر” أو فوقتاش أمــّـا حتاجهم، قال ليهم: “يلا ّه نوضوا عـكــّـروا، قصــّـوا الحجباب أو جبـّـدواالشعر، راكوم معروضات مورا الضــّـهور”. ضروري التنويه بالشكل، أمـّـا المضمون لازم نطرّقوا ليه، لأن المساندة النقدية ضرورية أو حتى شي واحد ما معصوم من الخطء، تعيين محمد عامر اللي كان من قبل أوزير الجالية، مع كل حترامي للشخص، هادا ما عطى ألـــّـجالية المغربية والو أو النتائج كانت جد هزيلة، لأنه ما عارفش أو ما عندو حتى شي رتباط بمشاكل الجالية، لا من قريب ولا من بعيد، بحال السي بـرّو، حتى هادا غريب على هاد القطاع، على هموم، تطلعات أو طموحات الجالية المغربية اللي كاتساهم فى تحصين المغرب من الجوع، الهشاشة أو كاتوفـّـر الأمن الغدائي ديال المغرب، كما كاتقوم بتعويل كثر من 15 فى الميا من الشعب المغربي بطريقة مباشرة أو حتى %30 بطريقة غير مباشرة، زيد عليها العملة الصعبة اللي كاتدخ فى صندوق الدولة باش تشري اللي كايخصــّـها فى الخارج، كثر من 50 مليار درهم كاتدخول كولا ّ عام ألــّـبلاد، بلا أي مقابل يذكر، وزارة الجالية براسها غير “قـسم”، كاتقتاصر غير على نشاطات موسمية فى الصيف أو تصيفط الشـّـيخات أو صحاب العيطة، مع كول حترامي ألــْـهاد الفن المغربي الأصيل، أو اللي سـمــّـاه “الشــّـعـبي”، هادا عندو مشكل مع الذات. جل السفراء الجداد غراب على البلدان اللي غادي إمثلونا فيها أو ما عندهم حتى شي رتباط بالمجتمعات اللي باغيين إكونوا طرف منها، أولاد الجالية هوما اللي غادي إنفعونا، أولا ً عندهم متداد جماهري، كايتقنوا اللغة المحلية، يعني كايعرفوا كيفاش إخاطبوا الناس، الصحافة ديال البلاد باش إكسبوا قلبهم أو عقلهم، ثانيًا غادي إكون عند المغرب موقع متميز فى أوسط المجتمع اللي غادي إكون طرف منــّـو، ماشي خارج اللعـبة أو التــّـيران، أو ديما لاعب فى حالة “شرود”. مع كل حتراماتي، خطاب الرويسي ولا ّ بوعياش يمكن إكون فى محلــّـو، ناجح فى المغرب، ولاكن ما إكون عندو حتى شي تأثير فى البلدان اللي غادي إمثــّـلونا فيها، من المحتمل إكون متجاوز، أو حتى إيلا حاولوا إفهموا هاد الشعوب خصـهم عـل ّ الأقل 10 سنين، لأن هاد البلدان ما طايحاش على موخـّـها أو ما كاتــّـيــقــش البلاغات الرسمية ولا ّ البروباكاندا، ولاكن كاتـصـدّق فى أول الأمر تقريرات المنظمات غير الحكومية أو النتائج الملموسة على “أرض الواقع”، مثلا خرافات لحليمي بأنه عندنا يلا ّه %9 ديال العاطلين، على من كايكذب هادا، علينا ولا ّ على راسو؟ باش غادي إردّوا هاد الأنيسات على أسئلة الصحافة؟ السياسات الأروبية قايمة على قيم عالية، محصنة بالعقل أوالمعقول، ماشي على الغوغاء، التــّـزباط، الغميق أو العنتاريات. فى هاد الحالة أكيد غادي غير نضـيــيــّـعـوا فى الوقت أو فلوس المغاربة، لأن الشعب المغربي هو اللي كايدفع فى آخر المطاف الفلوس عن طريقة الضرائب المباشرة أو غير المباشرة، علاش ما نوظفوش خبرة أولاد الجالية المغربية اللي موجودين أو اللي كايتوفروا على مؤهلات، كفاءات عالية أو كانخوّلوا هاد المهمة ل “سنان الحليب”؟ فى ألمانيا مثلا، جميع الجرائد، المحطات التليفزيونية، المواقع الإليكترونية كايتهكــّـموا ، كايسبـّـوا المغاربة أو المغرب بالعلا ّلي، ما عمـّـرنا سمعنا ولا كلمة وحدة من السفير المغربي اللي كايمثلنا فى ألمانيا، علاش؟ ما كايعرف لا الشعب الإلماني، لا اللغة الألمانية، أو هاد الشي لا يعقل، كيفاش غادي إدافع هاد الشخص علينا، على مصالح المغرب ولا ّ على الصحراء المغربية؟ الحق يقال، شكون اللي كايدافع على المغاربة أو ما كايرميهمش فى قفة وحدة؟ الشرفاء الألمان بنفسهم، حيت كايقولوا: ” عندنا جيران مغاربة، الله إعمـّـرها دار، ناس مأدّبين، مهدّبين، ما كايعرفوا غير الدار الخدمة، الخدمة الدار أو عطايين الناس التـــّـيقار”، شنو عامل السفير المغربي؟ شادّ عليه! أو مع من غادي يتواصل، ديما بالترجمان؟ هاد الدبلوماسية التقليدية ما غادي تفيدنا فى والو، بغينا دبلوماسيين على دراية، كايعرفوا يتجاوبوا بسلاسة مع جميع الحساسيات، مع وسائل الإعلام، محترفين كايدافعوا على مصالح المغرب بشراسة، ماشي بحال هادوا ولا ّ هاد الحكومة اللي باقي كاتــّـعلم فينا أو فى عوط ما تحل المشاكل كاتزيد تشعل فيهم العافية، مشكل “أساتذة الغد” أحسن دليل، فى عوط ما تحل مشاكلهم، كالسة كاتصيفط ليهم قوات القمع، بحال إيلا “العصى السحرية”، يا حسرة، “الهرمكة” هي اللي غادي تحل المشكـل، ضروري نقـبــّـروا هاد النموذج الفاسد : الأب القاسي، المتخلـّـف، فى عـوط ما يشرح ألــْـولدو، كايصـيـفــْـطو “كاوو”، الضرب، التفرشيخ ساهل، أمـّـا الحوار البناء، المتحضر صعيب. 
الجالية المهمـّـشة والسفـراء الـجـدد. مزوار يكن لينا نعتابروه غير “مدير قـسم” ماشي “أوزير الخارجية”، ما عندو حتى شي دخل فى انتقاء السفراء الجـّـداد